L-aħħar elezzjoni ġenerali fil-pajjiż ġar tagħna biddlet sew ix-xenarju politiku. L-eżitu tar-riżultat wassal għal sitwazzjoni interessanti. Ebda wieħed mill-partiti l-kbar u li kien hemm qabel ma seta' jifforma gvern waħdu. Mhux biss, imma l-kumplikazzjonijiet żdiedu bil-preżenza ta' partit ta' protesta msejjaħ "tal-Ħames Stilel" immexxi minn Beppe Grillo. Għal perjodu, bl-intransiġenza ġejja minn diversi kurrenti, weħel kollox. Gvern ma ġiex iffurmat, u anqas qbil fuq President tar-Repubblika ġdid ma seta' jinstab, b'manuvri kontra manuvri. Biss, din is-sitwazzjoni ġiebet partiti li ma kienux jitkellmu kif kellhom sabiex jibdlu sew il-pożizzjoni tagħhom u jindunaw li ma setgħux jibqgħu għaddejjin kif kienu. Dan kollu wassal għal żewġ deċiżjonijiet strambi u kompletament differentif'dak li ilna naraw f'dawn l-aħħar għoxrin sena f'dan il-pajjiż viċin ħafna tagħna. L-ewwel, għall-ewwel darba l-Partit Demokratiku u l-Partit ta' Berlusconi (PDL) qablu li jerġgħu jaħtru mill-ġdid lill-President tar-Repubblika li kellhom qabel, Giorgio Napoletano. Napoletano, li kelli x-xorti li nakkumpanjah meta ġie f'pajjiżna fl-aħħar leġislatura, ġej oriġinarjament minn ħdan dak li kien il-Partit Komunista. L-esperjenza politika li ġabar tul is-snin servietu tajjeb fl-aħħar snin. Bena rapport tajjeb ma' kull naħa u llum huwa l-uniku President li ntagħżel darbtejn in fila. It-tieni deċiżjoni li żgur li hija konsegwenza tal-ewwel kienet dik li tibni gvern bażat fuq l-appoġġ taż-żewġ partiti li semmejt. Fl-aħħar jiem, kien hemm l-għarfien politiku ċar li jekk ma jiħdux ir-responsabbiltà tal-gvern f'daqqa u jieħdu d-deċiżjonijiet li ilhom jistennew li jiġu meħuda, allura l-konsegwenzi għall-Italja u għalihom kienu ser ikunu iktar koroh. Il-logħob li ilu jsir, l-intransiġenza u t-telf fl-attenzjoni fil-kwistjonijiet personali li daħal jew daħħluh fihom Silvio Berlusconi kienu qed inaqqsu mill-kredibilità politika u ekonomika tal-pajjiż kollu. Il-ġlied kontinwu fil-Partit Demokratiku fuq in-naħa l-oħra kien qiegħed iwassal għal nuqqas ta' tmexxija u direzzjoni ċara. Għalhekk, għalkemm kien żgur diffiċli sitt xhur ilu, l-eventi żviluppaw b'mod u manjiera li kien hemm għarfien li trid issir koalizzjoni biex jiġi ffurmat gvern. Il-formula ma kien faċli xejn biex tinstab. Biss, u dan żgur huwa mertu tal-ħsieb u l-maturità tal-politika t-tajba f'dak il-pajjiż, intagħżlu Enrico Letta u Angelino Alfano sabiex imexxu 'l quddiem dan il-gvern kompletament ġdid u verament neċessarju. Jirrappreżentaw l-aħjar taż-żewġ naħat u t-tnejn huma ffurmati fi ħdan id-demokrazija kristjana. Sija Alfano, kif ukoll Letta ġejjin mill-formazzjoni politika ta' De Gasperi, Sturzo, Moro, Fanfani u tant oħrajn. It-tnejn jaqblu fuq diversi prinċipji politiċi u, f'ħafna sens, jirrappreżentaw il-kurrenti ta' dak il-partit f'ċentru xellug u ċentru lemin, però t-tnejn huma fiċ-ċentru. Il-programm politiku tagħhom jidher mill-ewwel li huwa wieħed tajjeb u ser jerġa' jċaqlaq 'il quddiem sabiex iġib progress u avvanz. F'ħafna sens inqata' barra l-logħob politiku bla sens mill-gvern. Mhux biss, imma issa bdew jew jittieħdu jew jiġu implimentati passi li kienu ilhom ċertu snin jistennew fuq l-ixkaffa biex jidħlu fis-seħħ. Fi ftit xhur diġà beda jinħass l-impatt fl-ekonomija tal-pajjiż ta' dawn id-deċiżjonijiet. Hemm issa magna li kapaċi tieħu d-deċiżjonijiet u tassigura li dawn jiġu implimentati. Dan ser jibdel ix-xenarju għalina wkoll. Jekk l-Italja terġa' tieħu r-ruħ ser ikollna numru ta' impatti fuqna. Ekonomikament tagħtina lura, però jista' jkun li tnaqqsilna mill-vantaġġi li aħna preżentement għandna fuq numru ta' setturi, iktar u iktar bl-għarfien li aħna għandna Gvern li għadu jrid jifhem għalxiex daħal. Hemm żgur stabilità u rebħa tal-użu tar-raġuni. Jekk nieħdu biss is-settur tal-immigrazzjoni nifhmu kemm l-affarijiet inbidlu ta' taħt fuq. Li kelli lil Angelino Alfano, li ħdmit tajjeb ħafna miegħu fis-setturi tal-Ġustizzja u l-Intern ukoll, kieku konna nsolvu kwantità ta' problemi li qabel ma stajtx. Hemm bidla sħiħa fl-attitudni ta' dan il-gvern minn dak li kien hemm qabel. Minn wieħed li jrid jogħġob partit li kien intolleranti, issa għandek wieħed li għandu Ministru għall-Integrazzjoni li hija Cecile Kyenge, b'demm Taljan u Kongoliż. L-attitudni rajniha tinbidel sew. Dan kollu qiegħed jimbotta għall-avvanzi u użu aqwa tar-raġuni. Dawn il-bidliet Taljani jagħmlu l-ġid lilhom, però jitolbu aktar attenzjoni u maturità mill-klassi politika Maltija.
Tibdiliet fl-Italja